Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 2 Pv 424/13/6601	Banská Bystrica, 14.5.2014
EEČ : 2-45-156-2014

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako zodpovedný zástupca subjektu XXXXX, v úmysle zadovážiť sebe alebo inému neoprávnený prospech tým, že za obdobie  mesiaca august 2010 až máj 2013 si neplnil povinnosti vyplývajúce mu zo Zákon č. 461/2003 Z.z. o sociálnom poistení v znení neskorších predpisov, pretože zadržal a na účet určeného príjemcu, ktorým bola Sociálna poisťovňa, pobočka Banská Bystrica, Kapitulská 27 neodviedol sociálne poistenie a príspevok na dôchodkové starobné sporenie za zamestnancov uvedeného podnikateľského subjektu, ktoré zrazil z ich hrubej mesačnej mzdy a to vo väčšom rozsahu predstavujúcom za uvedené obdobie sumu 5.315,82 €.

lebo zanikla trestnosť činu

Odôvodnenie:
Dňa 30.08.2013 bolo vyšetrovateľom OKP OR PZ Banská Bystrica začaté trestné stíhanie pre zločin neodvedenia dane a poistného podľa § 277 ods. 1, ods. 2 písm. b) Trestného zákona, pretože doposiaľ nezistená osoba zodpovedná za odvod poistného za zamestnancov do Sociálnej poisťovne a konajúca v mene podnikateľského subjektu XXXXX, neplnila odvodové povinnosti voči Sociálnej poisťovni vyplývajúce zo zákona č. 461/2003 Z.z. tak, že za obdobie mesiaca august 2010 až máj 2013, zadržala a neodviedla na účet určeného príjemcu, ktorým bola Sociálna poisťovňa, pobočka Banská Bystrica, Kapitulská č. 27 poistné na sociálne poistenie a príspevok na dôchodkové starobné sporenie za doposiaľ nezistený počet zamestnancov uvedenej spoločnosti, ktoré zrazila z ich hrubej mesačnej mzdy podľa zákona č. 461/2003 Z.z. o sociálnom poistení v znení neskorších predpisov a to v rozsahu predstavujúcom za uvedené obdobie sumu vo výške 5.315,82 €.

V priebehu vyšetrovania boli v tejto veci vypočutí: XXXXX – za Sociálnu poisťovňu, pobočka B.Bystrica v procesnom postavení svedka-poškodeného, tiež XXXXX ako svedok, vo veci boli tiež zabezpečené listinné dôkazové materiály, medzi iným aj Znalecký posudok č. 1/2014 a tiež Dodatok č. 1 k predmetnému znaleckému posudku.
Dňa 19.03.2014, na základe zabezpečených dôkazov, vyšetrovateľ OR PZ B.Bystrica v zmysle § 206 ods. 1 Trestného poriadku uznesením rozhodol o trestnom stíhaní  XXXXX.
Proti tomuto rozhodnutiu si dňa 04.04.2014 XXXXX podal v zákonom stanovenej lehote sťažnosť ku ktorej, v časti jej odôvodnenia dňa 15.04.2014, okrem iného pripojil dôkazy o vyplatení dlžného poistného za zamestnancov spol. XXXXX za celé sledované obdobie a síce mesiace august 2010 až február 2014, o čom svedčia príjmové pokladničné doklady Sociálnej poisťovne, a.s., pobočka B.Bystrica, kde toto potvrdila vo svojom výsluchu aj pracovníčka Sociálnej poisťovne – pobočka B.Bystrica – XXXXX.

Podľa § 277 ods.1, ods. 2 písm. b) Trestného zákona sa trestného činu neodvedenia dane a poistného dopustí, kto v rozsahu väčšom zadrží a neodvedie určenému príjemcovi splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí alebo vyberie podľa zákona, alebo kto neoprávnene vo rozsahu väčšom uplatní nárok na vrátenie dane z pridanej hodnoty alebo spotrebnej dane v úmysle zadovážiť sebe alebo inému neoprávnený prospech. 

Škoda väčšieho rozsahu predstavuje výšku škody v rozpätí ohraničenom dosiahnutím určenej škody sumou 2.660,- Eur do 26.600,- Eur. 

Podľa § 86 ods. 1 písm. e) Trestného zákona trestnosť trestného činu neodvedenia dane a poistného podľa § 277 Trestného zákona zaniká, ak splatná daň a jej príslušenstvo alebo poistné bolo dodatočne zaplatené najneskôr v nasledujúci deň po dni, keď sa páchateľ po skončení vyšetrovania mohol oboznámiť s jeho výsledkami.

Podľa § 86 ods. 2 Trestného zákona však trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.

Obvinený nebol v predchádzajúcich 24 mesiacoch za obdobný čin postihnutý a trestné stíhanie obvineného za obdobný čin nebolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu. 

Vzhľadom na vyššie uvedené skutočnosti som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martin Králik
prokurátor